ΑΠΟΦΑΣΗ ΤΟΥ ΣΥΜΒΟΥΛΙΟΥ της 27ης Απριλίου 1998 για τη νέα παράταση της κοινής θέσης 96/635/ΚΕΠΠΑ όσον αφορά τη Βιρμανία/Μιανμάρ (98/303/ΚΕΠΠΑ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την Ευρωπαϊκή Ένωση, και ιδίως το άρθρο Ι.2, την κοινή θέση 96/635/ΚΕΠΠΑ, της 28ης Οκτωβρίου 1996, που καθορίστηκε από το Συμβούλιο βάσει του άρθρο Ι.2 της συνθήκης για την Ευρωπαϊκή Ένωση, σχετικά με τη Βιρμανία/Μιανμάρ (1), την απόφαση 97/688/ΚΕΠΠΑ (2), η οποία παρέτεινε την εν λόγω κοινή θέση για μια περίοδο έξι μηνών έως τις 29 Απριλίου 1998, Εκτιμώντας ότι υπό το φως του σημείου 6 της κοινής θέσης 96/635/ΚΕΠΠΑ, η εν λόγω κοινή θέση θα πρέπει να παραταθεί και πάλι, ΑΠΟΦΑΣΙΖΕΙ: Άρθρο 1 Η κοινή θέση 96/635/ΚΕΠΠΑ παρατείνεται εκ νέου έως τις 29 Οκτωβρίου 1998. Άρθρο 2 Η παρούσα απόφαση δημοσιεύεται στην Επίσημη Εφημερίδα. Λουξεμβούργο, 27 Απριλίου 1998.

[Source: multi_eurlex | Tokens: 846]